महानदी पर रेत माफियाओं का कब्जा अवैध उत्खनन पर नहीं हो रही कार्रवाई
महानदी पर रेत माफियाओं की दबंगई इतनी की प्रशासन भी मौन है। कोर्ट के निर्देश भी रेत माफियाओं और अधिकारियों के लिए कोई मायने नहीं रखता। रेत घाटों से बगैर रायल्टी के अंचल में रात दिन बड़े-बड़े वाहनों से रेत निकाली जा रही है। अधिकारियों की मिली भगत से अवैध कारोबार दिन दोगुनी रात चौगुनी तरक्की पर है। इसे ना कोई रोकने वाला है ना ही कोई इसके खिलाफ सुनने वाला है।
राजनेताओं के करीबी होने का धौंस दिखाकर लोग अंचल के रेत घाटों में माफिया राज चला रहे हैं। सप्ताह भर पहले राजस्व विभाग एवं खनिज विभाग द्वारा कार्रवाई के नाम पर खानापूर्ति किया गया। जहां दर्जनों ट्रैक्टर एवं दो डंपर को जब्त कर मानो कार्रवाई की रस्म निभा दी गई। कार्रवाई के बाद अवैध परिवहन करते पकड़े गए ट्रैक्टर एवं डंपरों को अधिकारी एवं रेत माफियाओं के सांठगांठ से छोड़ दिया गया है। जिससे रेत का अवैध कारोबार चलाने वाले के हौसले एक बार फिर बुलंद हो गए है। इसी तरह जशपुर कछार, दूथाघाट, पासीद सिंघनपुर, टिमरलगा, गुड़ेली आदि महानदी के किनारों से रेत का अवैध खनन जोरों से चल रहा है। जहां प्रतिदिन दर्जनों ट्रैक्टर एवं डंपर आसानी से देखे जा सकते हैं। सारे मामले की जानकारी अधिकारियों को होने के बाद भी विभाग और रेत माफियाओं की मिली भगत से बेखौफ अवैध कारोबार चल रहा है।
महानदी के तट पर रेत माफिया ऐसे खुलेआम कर रहे रेत का अवैध परिवहन।
ग्राम पंचायत द्वारा ली जाती है 30 रुपए की फर्जी रायल्टी
नाम ना छापने की शर्त पर एक ट्रैक्टर चालक ने बताया कि जशपुर कछार समिति के नाम पर प्रत्येक ट्रैक्टर वालो से 30 रुपए की रायल्टी ली जा रही है। वहीं महानदी के अन्य किनारे में कई ग्राम पंचायत बसे हुए है। उन पंचायतों द्वारा फर्जी रायल्टी लेने का कार्य चल रहा है। इसी तरह प्रतिदिन 40 से 50 ट्रैक्टरों से रेत निकाले जा रहे हैं।
आगे भी अवैध उत्खनन पर होगी कार्रवाई
जशपुर कछार में 30 रुपए की रायल्टी समिति द्वारा ली जा रही है। रेत का अवैध उत्खनन के संबंध में कुछ दिन पहले ही कार्रवाई करते हुए ट्रैक्टरों को पकड़ा गया था। यदि ऐसे स्थिति फिर आ गई है तो उन पर कार्रवाई जरूर की जायेगी। आईएल ठाकुर, एसडीएम, सारंगढ़
दो-तीन दिन में छापा मारने भेजेंगे टीम
कुछ दिन पहले ही इन क्षेत्रों में व्यापक रुप से छापामार कार्रवाई की गई थी। जिसमें अवैध परिवहन करते हुए कई ट्रैक्टरों को भी पकड़ा गया था। यदि फिर इस तरह की रेत निकालने की प्रक्रिया हो रही है तो टीम बनाकर 2-3 दिनों के भीतर उस क्षेत्र में भेजा जाएगा। एसएन नाग, उप संचालक, खनिज विभाग रायगढ़
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva